Fil- biblijoteka ta' l- Institut de France , li hija miftuħa għar- riċerkaturi , jinsabu ħafna dokumenti oriġinali , fosthom manuskritti . Lill- Baruni Silvestre de Sacy ta' l- Institut Royal de France f' Pariġi . Sur Baruni , Ħadt il- libertà , Sur Baruni , li nibgħatlek kopja taż- żewġ xogħlijiet qosra tiegħi li għadni kemm stampajt , jiġifieri , kopja tat- tieni edizzjoni tal- Grammatika Maltija tiegħi u oħra tal- Ġabra ta' Qwiel nazzjonali , xogħol li kont bdejt sa mis- sena 1783 . B' riżultat ta' dan ix- xogħol jiena stampajt il- Grammatika f' Ruma għand Fulgoni fl- 1791 u l- Lexicon Malti fl- 1796 , imfisser bil- Latin u bit- Taljan , li bħalissa qed nipprova ntejjeb u nkabbar . Għażiż Baruni , nittama illi jintlaqgħu tajjeb minnek , li sa mis- seklu li għadda għamilt isem għalik innifsek bħala l- Orjentalista l- aktar illustri ta' l- Ewropa , b' mod speċjali fit- tagħrif tiegħek ta' l- ilsien kbir ta' l- Għarab tal- qedem . U billi l- ilsien ta' dawn il- gżejjer huwa qrib ta' l- Għarbi , u sa ċertu punt jidher qisu djalett ta' l- Għarbi , għalkemm huwa differenti minnu essenzjalment , jiena ħtaft l- opportunità li nibgħatlek dawn iż- żewġ xogħlijiet ta' lsien art twelidi , u nittama li tilqagħhom tajjeb u tagħti dwarhom ġudizzju imparzjali , den ta' l- istudjuż li f' idejh qed inħalli x- xogħlijiet dgħajfa tiegħi . X' ġiegħel lil Vassalli jikteb lil Silvestre de Sacy ? Min kien dan il- bniedem li Vassalli jsejjaħ " l- orjentalista l- iktar illustri ta' l- Ewropa " ? Kien tassew hekk jew kien biss kumpliment jew ġudizzju ta' Vassalli ? Nibdew mela billi nagħtu profil tal- Baruni Antoine - Is aac Silvestre de Sacy . Twieled f' Pariġi fil- 21 ta' Settembru 1758 . Missieru , nutar , miet meta ċ- ċkejken Antoine - Is aac kellu biss seba' snin . Ta' età żgħira kien diġà jaf tajjeb il- letteratura klassika . Kellu tnax -il sena meta bis- saħħa ta' Dom Berthereau , patri fl- abbazija ta' Saint - Germain - des - Prés ta' Pariġi , skopra l- ilsna orjentali . Tgħallem l- Ebrajk , is- Sirjak , is- Samaritan , il- Kaldajk , l- Għarbi , il- Persjan u t- Tork . Kien jaf tajjeb ukoll il- Ġermaniż , l- Ingliż , l- Ispanjol u t- Taljan . Minbarra l- lingwi u l- letteratura , studja l- liġi u kien għaref ukoll fit- tmexxija tan- negozju . Kien magħruf ukoll bħala studjuż tal- Bibbja . Fost il- ħatriet tiegħu ta' min isemmi dik ta' Conseiller à la Cour des monnaies fl- 1781 . Fl- 1792 ġie elett membre titulaire de l ' Académie des inscriptions et belles - lettres . Fl- 1795 il- Convention waqqfet skola ta' l- ilsna orjentali u l- korsijiet ta' l- Għarbi ġew fdati f' idejh . Fl- 4 ta' April 1806 sar professur u okkupa l- kattedra tal- lingwa Persjana fil- Collège de France . Kien Napuljun Bonaparti li tah it- titlu ta' Baruni fl- 1813 . Sentejn wara sar rettur ta' l- Università ta' Pariġi u amministratur tal- Collège de France u ta' l- iskola speċjali għall- ilsna orjentali . Fl- istess sena , flimkien ma' Abel Lemusat , waqqaf is- Société Asiatique bil- għan li tistimola u tarrikkixxi l- istudji orjentali . Fl- 1832 inħatar spettur tat- tipi orjentali fl- Istamperija Rjali u sena wara kuratur tal- manuskritti orjentali tal- Biblijoteka Rjali u segretarju sa mewtu ta' l- Académie des inscriptions et belles - lettres . Ta' min iżid dak li tgħid fuq Silvestre de Sacy l- Enċiklopedija Larousse : Bis- saħħa ta' l- edukazzjoni tiegħu u tal- metodu kritiku li huwa introduċa , Silvestre de Sacy huwa meqjus bħala l- fundatur ta' l- istudji ta' l- Għarbi fi Franza . Il- Grammaire arabe li ppubblika fl- 1810 hija monument tal- filoloġija . Huwa kkontribwixxa wkoll għall- istudju tal- lingwa Kopta u sabiex jiġu deċifrati l- jeroglifiki . Minbarra l- Grammaire arabe li diġà semmejna , fost ħafna pubblikazzjonijiet tiegħu nfakkru Mémoire sur l ' histoire des Arabes avant Mahomet ( 1788 ) , Principes de grammaire générale ( 1815 ) , Le livre de Kalilah et Dimnah ( 1816 ) , Les Séances de Hariri , b' kummentarju bl- Għarbi ( 1822 ) , Chrestomathie arabe ( 1826 ) u Exposé de la religion des Druzes ( 1838 ) . Silvestre de Sacy kien ukoll politiku . Fis- sena 1808 kien deputat għas- Seine u kien favur li tiġi restawrata l- Monarkija fi Franza . Huwa nħatar pair de France fl- 1832 . Miet Pariġi b' attakk apopletiku fil- 21 ta' Frar 1838 . Wara mewtu l- Académie des Inscriptions et Belles - Lettres ħarġet midalja f' ġieħu . Li Mikiel Anton Vassalli jitlob il- parir ta' Silvestre de Sacy fuq ix- xogħlijiet tiegħu juri mhux biss kemm l- awtur Malti kien serju , iżda wkoll li kien aġġornat ma' dak li kien qiegħed jiġri f' dan il- kamp fl- Ewropa , partikularment fi Franza . U dan jingħad fil- kuntest tal- pakkett li fih tinsab l- ittra ta' Vassalli . Dan il- pakkett jinkludi għadd kbir ta' ittri mibgħuta lil Silvestre de Sacy , miktubin bil- Ġermaniż , bil- Latin , bil- Franċiż , bit- Taljan u bl- Għarbi , minn studjużi tal- lingwi u tal- letteratura orjentali , ilkoll jitolbuh il- parir jew l- opinjoni tiegħu fuq xogħlijiethom , kif għamel Vassalli . Dawn l- ittri huma indirizzati minn San Pitruburgu , Kostantinopli , Munich , Turin , Bagdad , Batavia , Londra , Ruma , Napli u bliet oħra . Ma jkunx barra minn loku li nagħtu idea tat- tip ta' ittri li kien jirċievi Silvestre de Sacy , għaliex b' hekk tikber f' għajnejna l- istatura ta' Vassalli . Amée Peyron , professur fl- Akkademja ta' Turin , jikteb lill- Baruni fl- 20 ta' Ottubru 1820 fuq dissertazzjoni li , wara xogħol ta' ħames snin huwa " azzarda " jippubblika fuq parir tiegħu . Peress li jixtieq ikun jaf jekk fehemx tajjeb , huwa jitolbu l- opinjoni tiegħu dwar dan ix- xogħol : " Nistenna l- ħaqq tiegħek bħalma l- Griegi stennew it- tweġibiet ta' Pithia " – spiċċa jgħidlu dan il- professur . Ittra simili li ġġib id- data ta' l- 4 ta' Lulju 1836 kitibha Dr Gustav minn Karlsruhe . Fiha talab lill- Baruni jagħti l- ġudizzju tiegħu " dwar ix- xogħol tiegħi , jekk il- ħafna xogħol li għandek iħallilek il- ħin għalhekk " . Fl- istess ittra huwa jitolbu jagħmel dikjarazzjoni dwar il- kapaċitajiet tiegħu fil- lingwa Għarbija sabiex ikun jista' jikseb il- post ta' professur fl- Università ta' Heidelberg . Korrispondent ieħor li ffirma " Christ . Rommel " jikteb fit- 30 ta' Awwissu 1802 : " Permezz tal- kummentarju fuq l- Arabia ta' Abulfeda , li qiegħed nippreżentalek , naħseb li nkun qiegħed nagħti ġieħ dovut lill- merti kbar tiegħek fil- letteratura orjentali " . Ittra oħra miktuba minn ċertu Schelling minn Munich fil- 21 ta' Diċembru 1832 fuq karta mmarkata Akademie der Willenschaften tgħid : " Ir- Reġja Akkademja tax- Xjenzi , filwaqt li tħoss ruħha gglorifikata li għal żmien twil ilha tgħoddok mal- membri l- aktar illustri tagħha , u kif jafu l- għorrief kollha ta' l- Ewropa , konxja mill- protezzjoni li inti tagħti lix- xogħlijiet letterarji tal- kompetenza tiegħek , u l- umanità li biha inti tirċievi ż- żgħażagħ li jixtiequ jitgħallmu , taħseb li tista' tazzarda tindirizzalek u tirrakkomandalek b' mod partikulari l- persuna li qed twassal din l- ittra , is- Sur Joseph Muller , li ser jiġi Pariġi sabiex jieħu ħsieb ta' xi ġeografi Għarab … " . L- ittra ta' Jean Raymond mibgħuta minn Bagdad fis- 6 ta' Ġunju 1813 tgħid : " Illum għandi l- unur nibgħatlek kopja tal- karattri ta' briksa Babiloniża " . Minn Napli jikteb Giuseppe Parscandolo fid- 29 ta' Awwissu 1817 . Wara li jsemmi l- fama ta' Silvestre de Sacy " per uno dei primi letterati del secolo " , huwa jitolbu l- ġudizzju tiegħu dwar " un mio opusculo fatto per illustrare un marmo greco rappresentante le Con . . . " . Fl- aħħarnett ta' min isemmi ittra oħra mibgħuta minn studjuż Ġermaniż kunjomu De Parrot fl- 4 ta' Settembru 1828 . De Parrot bagħat lil Silvestre de Sacy kopja tax- xogħol tiegħu fuq " il- lingwa , l- oriġini , l- istorja , il- mitoloġija u l- istat ċivili tal- Latvjani , tal- Litwani u ta' l- Estoni kif ukoll ta' xi popli oħra ġirien qabel ma dawn il- popli saru nsara . " Huwa kompla jgħid li dan ix- xogħol intlaqa' tajjeb ħafna mis- Senat Akkademiku ta' Tübingen , Voigt , Pahl u oħrajn . Il- biċċa l- kbira ta' dawn l- ittri huma mmarkati bil- kelma reçu u d- data li fiha waslu , kif ukoll rép ( għal répondu ) u d- data tat- tweġiba . L- ittra ta' Vassalli waslet għand il- Baruni fit- 2 ta' Ġunju 1828 . Silvestre de Sacy irrisponda din l- ittra fl- 20 ta' Settembru , ftit iżjed minn tliet xhur wara li rċeviha . Jista' jkun li l- orjentalista Franċiż wieġeb direttament lil Vassalli permezz ta' ittra privata . Iżda jista' jagħti l- każ li t- tweġiba għal din l- ittra , miktuba minn Silvestre de Sacy fl- 20 ta' Settembru , tinsab fil- ħarġa ta' April 1829 tal- Journal des Savans , pubblikazzjoni li mill- 1795 kien responsabbli għaliha Silvestre de Sacy flimkien ma' xi membri oħra ta' l- Institut . L- apprezzament tax- xogħlijiet ta' Vassalli minn dan l- istudjuż Franċiż huwa riprodott fl- appendiċi tal- ktieb ta' Cremona . Dwar il- Grammatica Maltese Silvestre de Sacy jgħid : Vassalli , meta ħadem din il- grammatka , bla dubju ta' xejn għamel biċċa xogħol ta' l- akbar ħtieġa mhux biss lill- pajżani tiegħu u lil dawk in- nies barranin li jixtiequ jitgħallmu l- ilsien Malti , iżda wkoll għal dawk li jħobbu l- ilsien Għarbi u jixtiequ jistudjaw iż- żminijiet kollha tal- ġrajjiet tiegħu , u b' mod ġenerali lill- filologi illi għandhom il- ħrara jfittxu u jkunu jafu kif l- ilsna jissawru u jistagħnu bil- progress taċ- ċivilizzazzjoni u kif dawn jitilfu mill- għamla tagħhom u jitħassru meta l- ġnus , flok ma jmexxu 'l quddiem ilsienhom iwaqqgħuh u jħalltuh ma' tal- barranin . Xogħol bħal dan jidher imwiegħer bl- akbar tfixkil , u jekk aħna fih naraw li f' xi bċejjeċ ta' dan ix- xogħol għad hemm x' wieħed isewwi u jimla , flok ma għandna għalfejn niskantaw aktarx imissna nistagħġbu kif l- awtur kellu l- ħila jqassam u jgħaqqad biċċa xogħol bħal din illi quddiemu ma kenitx tidher ħlief bħal ħaġa mimlija taħwid . Dwar il- Motti l- istess studjuż Franċiż jgħid : [ D ] in il- ġabra hija partikolarment adattata biex isservi ta' eżerċizzju li permezz tiegħu t- tagħrif mogħti fil- grammatka jista' jiġi użat għall- analiżi tas- sentenzi Maltin . Wara li qaleb dawn il- qwiel litteralment , is- Sur Vassalli wessa' s- sens tagħhom , wera l- oriġni u l- użu tagħhom kemm -il darba deherlu li kien hemm bżonn . Hawnhekk nixtieq nagħmel osservazzjoni dwar id- data tal- pubblikazzjoni tal- Motti mogħtija minn Ninu Cremona fil- bijografija magħrufa tiegħu . Cremona huwa tal- fehma li dan ix- xogħol ma kienx stampat qabel it- tieni nofs ta' Mejju 1828 . L- ittra ta' Vassalli lil Silvestre de Sacy tgħid b' mod l- aktar ċar li ż- żewġ xogħlijiet li bagħatlu ma' l- ittra kienu għadhom kemm ġew stampati . Għalhekk dak li Vassalli fl- ittra tiegħu jsejjaħ Collection des Proverbes nationaux kien stampat qabel il- 25 ta' April 1828 . Din l- ittra ta' Vassalli lil Silvestre de Sacy titfa' dawl ġdid fuq l- iżvilupp tal- ħsieb tiegħu dwar in- nisel ta' l- ilsien Malti . Fiha huwa ddikjara bla tlaqliq li l- Malti huwa " qrib ta' l- Għarbi u sa ċertu punt jidher qisu djalett ta' l- Għarbi " . Mela Vassalli ma baqax jemmen li l- Malti tnissel mill- Feniċju jew huwa Feniċju jew Puniku , kif kien kiteb fl- introduzzjoni ta' l- ewwel edizzjoni tal- grammatka u kif jixhed l- isem li taha : Mylsen Phœnico - Punicum sive Grammatica Melitensis . Din hija r- raġuni li għaliha Vassalli ħalla barra din l- introduzzjoni mit- tieni edizzjoni . Hija wkoll ir- raġuni għaliex Silvestre de Sacy , fid- dokument ċitat minn Cremona , qal li Vassalli biddel fehemtu dwar nisel il- Malti , u dwar dan feraħ u tah raġun .